Unnið að því að flytja flotbryggjurnar úr Suðurbugtinni . Fjórir nýir landgangar verða settir upp í Suðurbugt og Vesturbugt . Þeir eru 18 metra langir og fullkomnari og öruggari fyrir gangandi fólk en þeir eldri . Flotbryggjurnar fyrir smærri báta hafa verið fjarlægðar tímabundið úr Suðurbugt fyrir framan grænu verbúðirnar sem nú hýsa veitingastaði . Flotbryggjunum hefur verið komið fyrir til bráðabirgða í Vesturbugtinni fyrir framan Sjóminjasafnið . Einnig hefur gamall brimbrjótur verið fjarlægður og nýjum og öflugri verður komið fyrir . Verktakafyrirtækið Króli hefur annast þetta verk . Þá hefur verið unnið að því að dýpka Suðurbugtina . Verkið var unnið með prammanum Reyni en efnið flutt burt með flutningaprammanum Pétri mikla en skipin eru á vegum Björgunar . Efnið úr bugtinni var flutt í sandnámu sem er á hafsbotni í Faxaflóa . Flotbryggjunum verður komið fyrir að nýju í Suðurbugt að verki loknu .